paragraph_text: Goranov vijenac je nagrada za poeziju, koja se dodjeljuje autoru za njegov cjelokupni pjesnički opus i dostignuća u hrvatskoj književnosti. Utemeljena je 1971. godine. Dodjeljuje se 21. ožujka u Lukovdolu, u okviru pjesničke manifestacije Goranovo proljeće, u čast Ivana Gorana Kovačića. Od 1977. dodjeljuje se i nagrada Goran za mlade pjesnike. Od 2019. mijenja se format dodjele Goranova vijenca, koji se od tada dodjeljuje svake druge godine, dok se ostalih godina dodjeljuje novouvedena Nagrada Ivan Goran Kovačić za najbolju pjesničku zbirku objavljenu u prethodne dvije godine.